Kif imħabbar fid-diskors tal-Istat tal-Unjoni tal-President Juncker tal-2016, il-Kummissjoni Ewropea llum ippreżentat White Paper dwar il-Futur tal-Ewropa, li tifforma l-kontribut tal-Kummissjoni għas-Summit ta' Ruma tal-25 ta' Marzu 2017. Hekk kif qegħdin inħejju biex infakkru s-Sittin Anniversarju tal-UE, inħarsu lura lejn perjodu ta' paċi li ilu għaddej seba' deċennji u lejn Unjoni mkabbra ta' 500 miljun ċittadin li jgħixu fil-libertà f'waħda mill-ekonomiji l-aktar għanja tad-dinja. Fl-istess ħin, l-UE ikollha tħares 'il quddiem lejn kif hija sejra tnaqqax viżjoni għall-futur tagħha b'27 Stat Membru. Il-White Paper tippreżenta l-isfidi u l-opportunitajiet ewlenin għall-Ewropa fid-deċennju li ġej. Hija tippreżenta ħames xenarji għal kif l-Ewropa taf tevolvi sal-2025, skont kif hija tagħżel li tirreaġixxi. Il-President tal-Kummissjoni Ewropea Jean-Claude Juncker qal: “Sittin sena ilu, il-fundaturi tal-Ewropa għażlu li jgħaqqdu l-kontinent bil-forza tal-liġi aktar milli bil-forzi armati. Nistgħu nkunu kburin b'dak li ksibna minn dak iż-żmien lil hawn. L-aktar ġurnata kerha fl-2017 xorta se tkun ferm isbaħ minn kwalunkwe ġurnata li għaddew missirijietna fuq il-kamp tal-battalja. Hekk kif infakkru s-sittin anniversarju tat-Trattati ta' Ruma, wasal iż-żmien li Ewropa magħquda ta' 27 issawwar viżjoni għall-futur. Wasal iż-żmien għal sens ta' tmexxija, ta' għaqda u ta' rieda soda komuni. Il-White Paper tal-Kummissjoni tippreżenta serje ta' mogħdijiet differenti li din l-UE magħquda ta' 27 tista' tagħżel li ssegwi. Hija l-bidu ta' proċess, mhux tmiemu, u jiena nittama li issa jsir dibattitu onest u wiesa'. Il-forma mbagħad issegwi l-funzjoni. F'idejna għanda l-futur tal-Ewropa.” Il-White Paper tagħti ħarsa lejn kif l-Ewropa se tinbidel fid-deċennju li ġej, mill-impatt ta' teknoloġiji ġodda fuq is-soċjetà u fuq l-impjiegi, għal dubji dwar il-globalizzazzjoni, it-tħassib dwar is-sigurtà u l-firxa tal-populiżmu. Hija tippreżenta l-għażla li għandha quddiemna: Li ninġarru minn dawn ix-xejriet, jew inħaddnuhom u naħtfu l-opportunitajiet ġodda li jġibu magħhom. Il-popolazzjoni u s-saħħa ekonomika tal-Ewropa qegħdin jiċkienu hekk kif dawk ta' partijiet oħra tad-dinja qegħdin jikbru. Sal-2060 l-ebda wieħed mill-Istati Membri tagħna ma hu se jkollu mqar 1% tal-popolazzjoni tad-dinja - raġuni importanti li għandha żżomna flimkien sabiex niksbu aktar. Bħala forza dinjija pożittiva, il-prosperità tal-Ewropa se tkompli tiddependi fuq l-aċċessibilità tagħha u r-rabtiet qawwija li għandha ma' sħabha. Il-White Paper tippreżenta ħames xenarji, kull wieħed minnhom jagħti ħarsa lejn l-istat potenzjali tal-Unjoni b'27 sal-2025, skont l-għażliet li l-Ewropa tagħmel (ara l-Anness). Ix-xenarji jkopru firxa ta' possibbiltajiet u min-natura tagħhom iservu ta' illustrazzjoni. Huma la jeskludu wieħed lill-ieħor u lanqas ma huma eżawrjenti. Il-passi li jmiss Il-White Paper hija l-kontribut tal-Kummissjoni Ewropea għas-Summit ta' Ruma, il-mument meta l-UE se tiddiskuti l-kisbiet tagħha ta' dawn l-aħħar 60 sena, iżda wkoll il-futur tagħha b'27 Stat Membru. Il-White Paper timmarka l-bidu ta' proċess għall-UE27 biex tiddeċiedi dwar il-futur tal-Unjoni. Sabiex jiġi xprunat dan id-dibattitu, il-Kummissjoni Ewropea, flimkien mal-Parlament Ewropew u Stati Membri interessati se jlaqqgħu serje ta' “Dibattiti dwar il-Futur tal-Ewropa” madwar l-ibliet u r-reġjuni tal-Ewropa. Il-Kummissjoni Ewropea se tikkontribwixxi fid-dibattitu fix-xhur li ġejjin b'serje ta' dokumenti ta' riflessjoni dwar: Bħal fil-każ tal-White Paper, id-dokumenti ta' riflessjoni se joffru ideat, proposti, alternattivi jew xenarji differenti għall-Ewropa fl-2025 mingħajr ma jiġu ppreżentati deċiżjonijiet definittivi f'dan l-istadju. Id-diskors dwar l-Istat tal-Unjoni tal-President Juncker f'Settembru 2017 se jmexxi dawn l-ideat 'il quddiem qabel ma jinġibdu l-ewwel konklużjonijiet fil-Kunsill Ewropew ta' Diċembru 2017. Dan ikun ta' għajnuna biex tittieħed deċiżjoni dwar kors ta' azzjoni li għandu jiġi ppreżentat qabel l-elezzjonijiet tal-Parlament Ewropew ta' Ġunju 2019. L-Isfond Sittin sena ilu, ispirati mill-ħolma ta' futur fil-paċi u komuni, l-Istati fundaturi tal-UE salpaw fuq vjaġġ ambizzjuż ta' integrazzjoni Ewropea, bl-iffirmar tat-Trattati ta' Ruma. Huma qablu li jsolvu l-kunflitti tagħhom madwar mejda aktar milli fil-kampijiet tal-battalja. Bħala riżultat, l-esperjenza kerha tal-passat imqalleb tal-Ewropa twarrbet biex issa għandna perjodu ta' paċi li ilu għaddej seba' deċennji u Unjoni ta' 500 miljun ċittadin li jgħixu fil-libertà u l-opportunità f'waħda mill-aktar ekonomiji għanja tad-dinja. Is-sittin anniversarju tat-Trattati ta' Ruma fil-25 ta' Marzu 2017 se jkun okkażjoni importanti għall-mexxejja tal-UE27 biex jirriflettu dwar is-sitwazzjoni preżenti tal-proġett Ewropew tagħna, biex iqisu l-kisbiet tiegħu u l-punti ta' saħħa tiegħu, kif ukoll l-oqsma fejn għandu jsir titjib, u biex juru rieda soda komuni li jsawru futur aktar qawwi flimkien b'27 Stat Membru. Kif tħabbar mill-President Juncker fid-diskors tiegħu dwar l-Istat tal-Unjoni fl-14 ta' Settembru 2016, liema diskors kien intlaqa' mill-mexxejja tal-UE27 waqt is-Summit ta' Bratislava tas-16 ta' Settembru 2016, il-Kummissjoni llum ippreżentat White Paper dwar il-futur tal-Ewropa sabiex tniedi dibattitu qabel ma jsir is-Summit ta' Ruma. Il-White Paper se sservi biex tingħata direzzjoni lid-dibattitu fost is-27 Kap ta' Stat jew ta' Gvern u tgħin fl-istrutturar tad-diskusjsoni fis-Summit ta' Ruma u ferm lil hinn. Hija se tintuża wkoll mill-Kummissjoni bħala l-punt tat-tluq għal dibattitu pubbliku usa' dwar il-futur tal-kontinent tagħna. Għal aktar tagħrif Il-White Paper tal-Kummissjoni Ewropea il-ġejjieni tal-Ewropa Sit Web: L-UE għalqet 60 sena L-Istorja Ewropea: 60 sena ta' progress flimkien Id-diskors tal-2016 tal-President Juncker dwar l-Istat tal-Unjoni: Lejn Ewropa aħjar – Ewropa li tipproteġi, tagħti s-setgħa u tiddefendi